აშიანის მუზეუმი

აშიანის მუზეუმი () — ცნობილი თურქი პოეტის თევფიქ ფიქრეთის (1867–1915) სახლი სტამბოლის ბეშიქთაშის რაიონის აშიანის უბანში. იგი აშენდა 1906 წელს და მოგვიანებით, 1945 წელს გადაკეთდა მუზეუმად. მუზეუმი ეკუთვნის სტამბოლის მეტროპოლიტენის მუნიციპალიტეტს.

შენობა
თევფიქ ფიქრეთი ცხოვრობდა ამ სახლში 1906 წლიდან მისი გარდაცვალებამდე 1915 წელს. შენობა შეიძინა მუნიციპალიტეტმა 1940 წელს მისი ცოლისგან ნაზიმესგან, სტამბოლის მერისა და გუბერნატორის ლუთფი ქირდარის ინიციატივით და გადაკეთდა მუზეუმად, რომელსაც დაერქვა ახალი ლიტერატურის მუზეუმი. მუზეუმი გაიხსნა 1945 წელს. მუზეუმს დაერქვა აშიანი 1961 წელს მას შემდეგ, რაც თევფიქ ფიქრეთის ნაშთები, რომლებიც თავდაპირველად ეიუფის სასაფლაოზე იყო დაკრძალული, გადაიტანეს მის სახლის ეზოში, რომელიც ძალიან უყვარდა ბოსფორის პანორამული ხედის გამო.

თევფიქ ფიქრეთმა თავად შეადგინა სახლის არქიტექტურული პროექტი, და თავის სახლს დაარქვა „აშიანი“, რაც ფარსულ ენაზე „ბუდეს“ ნიშნავს. სახლი სამსართულიანი ხის შენობაა ბაღში.

მუზეუმი
პირველი სართულის შემადგენლობაში შედის ადმინისტრაციული ოფისები. მეორე სართული განკუთვნილია აბდულჰაქ ჰამიდ თარჰანისთვის (1851-1937) და ქალი პოეტის ნიგარ ხანიმისთვის (1856-1918), „ახალი ლიტერატურული მოძრაობის“ პოეტებისთვის. ორ ცალკეულ ოთახში გამოფენილია ორივე პოეტის ნახატები, ფოტოები, წიგნები და პირადი ნივთები.

მესამე სართულზე განთავსებულია თევფიქ ფიქრეთის კაბინეტი და საძინებელი. აქ გამოფენილია მისი პირადი ნივთები, მისი სამუშაო მაგიდა, სავარძელი, მის მიერ შექმნილი ნახატები და ფერწერული ნამუშევრები. საძინებელში ასევე გამოფენილია მისი სიკვდილის ნიღაბიც. ამ სართულის კედელზე კიდია იმდროინდელი ოსმალური შაჰზადე აბდულმეჯიდის (1868-1944) ნახატი, რომელიც მან შექმნა თევფიქ ფიქრეთის ლექსის „სისი“ შთაგონებით.

აშიანის მუზეუმი სრულად აღადგინა და ხელახლა გახსნა მერმა ქადირ თოფბაშმა 2012 წლის დეკემბერში ერთნახევარწლიანი სამუშაოების შემდეგ, რომლის ღირებულება შეადგენდა 1.128 მილიონ ლირას (დაახლოებით 640,000 აშშ დოლარს).

რესტავრაციის შედეგად მუზეუმში დაემატა ავეჯი, რომელიც თავდაპირველი ფოტოების მიხედვით ხელახლა იქნა დამზადებული, და თევფიქ ფიქრეთის ცვილის ქანდაკება.

შესვლა
მუზეუმი ორშაბათობით დახურულია. მონახულების საათებია 9:00-16:00. შესვლა უფასოა.

სქოლიო

კატეგორია:თურქეთის მუზეუმები
კატეგორია:1945 წელს დაარსებული მუზეუმები
კატეგორია:სტამბოლის მუზეუმები
კატეგორია:მუზეუმები ანბანის მიხედვით